Tadej Pogacar vandt den første bjergduel og distancerede Jonas Vingegaard i Paris-Nice.

Jonas Vingegaard og Tadej Pogacar angreb hinanden på 4. etape af Paris-Nice, men det var Pogacar, der lykkedes med at knække den forsvarende danske Tour de France-vinder. Slovenerens afgørende ryk kom med 2,4 kilometer til mål, men da Vingegaard forsøgte at lukke hullet, sprang danskeren i luften. Tadej Pogacar vandt etapen og overtog den gule førertrøje, mens Vingegaard måtte indkassere et nederlag på 43 sekunder. På Jumbo-Visma ærgrer man sig over, hvordan tingene udspillede sig på finalebjerget. - Vi gik efter den gule trøje med Jonas, og vi håbede ikke, at Pogacar ville sætte ham. Jonas lavede et par fejl, og han skulle måske ikke have prøvet at køre selv. Da Pogacar så kørte, hvor Jonas ikke kunne lukke, knækkede han. Vi håbede på mere i morges, siger Grischa Niermann, sportsdirektør hos Jumbo-Visma. Er Pogacar bare bedre? - Jeg tror ikke, det var en dårlig dag. Jeg tror bare, at Jonas gik over grænsen, og der kunne han have kørt anderledes og begrænset tabet, siger sportsdirektøren. Top-tre i klassementet Tadej Pogacar David Gaudu +10" Jonas Vingegaard +44" Foruden de 43 sekunder, som Pogacar kørte fra Vingegaard, snuppede UAE-rytteren også 12 bonussekunder. Afstanden mellem de to rivaler er nu på 44 sekunder, hvor Pogacar altså overhaler Vingegaard, som er på tredjepladsen i det samlede klassement. - Den stærkeste mand vandt Pogacar var selv lettere overrasket over, at han formåede at distancere Vingegaard med så stor margin. Jumbo-Visma-danskerens norske holdkammerat, Tobias Foss, mener, at det var et udtryk for, at Pogacar simpelthen bare var bedre end Vingegaard på dagen. - Det var ikke godt set med Jonas’ briller, og jeg vil tro, han er en anelse skuffet. - Jeg synes, det var et ærligt løb med fuld gas, og jeg tror, at den stærkeste mand vandt. Og så ved jeg, at etaperne i Nice (i weekenden, red.) vil passe både Jonas og holdet meget bedre, siger Tobias Foss. Kan det vendes? - Ja, det tror jeg. Du får ikke os til at give op endnu, siger Foss. Torsdag betyder terrænet, at der nok er lidt mere ro på de angrebsivrige kaptajner. Men i weekenden kan Vingegaard få revanche, når løbet skal afgøres med flere store bjergetaper.